
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-506-20-112
Днес, 02.12.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :
 Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство на конфликт на интереси № КИ-184 от 21.08.2020г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-506/11.08.2020 година.
Сигналът е насочен срещу Лилия Етова – ВрИД кмет на община С. в периода от м. 03.2020г. до м. 09.2020г.
В сигнала се съдържат твърдения за наличие на конфликт на интереси при провеждане на обществена поръчка и сключване на договор за строително-монтажни работи между Община С. и фирма „***“ ЕООД през 2020 година. Посочва се, че има решение от 24.04.2020г. на общинска комисия за определяне на изпълнител за ремонт на центъра в град С. Обществената поръчка е спечелена от посоченото дружество, на което управител е В. Б., която е втора братовчедка на съпругата на бившия кмет на общината М. Р. Сочи се, че Р., заедно със съпругата си В. Р., са ежедневно в сградата на общината с определения от Р. заместник-кмет Лилия Етова, която е назначена за временно изпълняващ длъжността кмет на общината, поради отстраняването на Р. от длъжност за установен конфликт на интереси.
Като доказателства към сигнала са приложени писмо от заместник-министъра на финансите с изх. № К-С-41/23.07.2020г. с приложен постъпилия сигнал в Министерство на финансите и писмо с изх. № 03-00-74/06.02.2019г. на заместник-министъра на финансите. 
Във връзка с твърденията в сигнала, Комисията е изискала и получила с писмо вх. № ЦУ-01-17885/06.10.2020г. на КПКОНПИ от председателя на Постоянна комисия по чл. 72, ал. 2, т. 3 от ЗПКОНПИ към Общински съвет - С. заверено копие на Решение № 122, взето с Протокол № 8 от 09.03.2020г. на Общински съвет – С..
От управителя на „***“ ЕООД е изискана и с писмо, вх. № ЦУ01-18842/21.10.2020г. на КПКОНПИ, е получена информация за налични договорни правоотношения между посоченото дружество и Лилия Етова.
От изпълнителния директор на Агенция по обществени поръчки е изискана и с писмо вх. № ЦУ01-18880/21.10.2020г. на КПКОНПИ е получена информация относно наличието на договор с определения изпълнител по обществена поръчка с предмет: „Изграждане и обновяване на площи, за широко обществено ползване, предназначени за трайно задоволяване на обществени потребности от общинско значение находящи се в УПИ XXXIV- За площад, в квартал 187 по плана на гр. С.“
Комисията служебно е извършила справки в Търговски регистър, регистър НБД „Население“ и на електронната страница на Община С.

От събраните в хода на административното производство доказателства,
              Комисията  установи следното от фактическа страна:

Сигналът е подаден от орган на изпълнителната власт.
Лилия Етова е избрана за временно изпълняващ длъжността кмет на община С. с Решение № 122, взето с Протокол № 8 от 09.03.2020г., на Общински съвет – С..
С Решение № 244 от 28.09.2020г. на ОИК-С. В. Й. Р. е обявена за избрана за кмет на община С.
С Решение № 326 от 10.03.2020г., Лилия Етова, в качеството си на ВрИД кмет на Община С., е открила процедура за възлагане на обществена поръчка с предмет: „Изграждане и обновяване на площи, за широко обществено ползване, предназначени за трайно задоволяване на обществени потребности от общинско значение находящи се в УПИ XXXIV- За площад, в квартал 187 по плана на гр. С.”.
Със Заповед № 502/01.04.2020г., Лилия Етова, е назначила комисия за извършване на подбор на кандидатите и участниците, разглеждане и оценка на офертите и провеждане на преговори и диалог, съгласно чл. 103 от ЗОП.
С Протокол от 24.04.2020г., Лилия Етова, е утвърдила работата на комисията, обективирана в протокол № 1/13.04.2020г. и протокол № 2/24.04.2020г.
С Решение № 4/24.04.2020г., Лилия Етова, в качеството си на ВрИД кмет на община С., е определила за изпълнител на обществената поръчка класираното на първо място от комисията с Протокол №2/24.04.2020г. дружество „***“ ЕООД.
От извършена справка в Търговския регистър е видно, че управител на „***“ ЕООД с ЕИК *** е В. Й. Б., а едноличен собственик на капитала на дружеството е „***“ ЕООД. Последното е с управител и едноличен собственик на капитала Г. С. С.
От извършена справка в регистър НБД „Население“ се установява, че не са налице родствени връзки по права линия, по съребрена линия – до четвърта степен включително, и по сватовство – до втора степен включително между Лилия Етова и В. Й. Б., както и между Етова и Г. С.С.
От писмо с вх. № ЦУ-01-18842/21.10.2020г. на КПКОНПИ от управителя на „***“ ЕООД се установява, че не са налице договорни правоотношения между дружеството и Лилия Етова.
От писмо с вх. № ЦУ-01-17885/06.10.2020г. на КПКОНПИ от председателя на Постоянна комисия по чл. 72, ал. 2, т. 3 от ЗПКОНПИ към Общински съвет – С. се установява, че към настоящия момент няма сключен договор за извършване на строително-монтажни работи между Община С. и „***“ ЕООД, като определен изпълнител по горепосочената обществена поръчка.
От писмо с вх. № ЦУ-01-18880/21.10.2020г. на КПКОНПИ от изпълнителния директор на Агенция по обществени поръчки се установява, че в регистъра на обществените поръчки не е налична информация за сключен договор по обществена поръчка с предмет „Изграждане и обновяване на площи, за широко обществено ползване, предназначени за трайно задоволяване на обществени потребности от общинско значение находящи се в УПИ XXXIV- За площад, в квартал 187 по плана на гр. С.“.

Въз основа на така изяснената фактическа обстановка, Комисията установи следното от правна страна:
Сигналът е подаден от лице, идентифицирано по реда на чл. 48, ал. 1 от ЗПКОНПИ.
За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като временно изпълняващ длъжността кмет на община С. в периода от м. 03.2020г. до м. 09.2020г., Лилия Етова, е лице, заемало висша публична длъжност, по смисъла на чл.6, ал.1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ. 

От събраните по преписката доказателства се установи, че Лилия Етова е подписала: 1. Решение № 326 от 10.03.2020г., с което е открила процедура за възлагане на обществена поръчка с предмет: „Изграждане и обновяване на площи, за широко обществено ползване, предназначени за трайно задоволяване на обществени потребности от общинско значение находящи се в УПИ XXXIV- За площад, в квартал 187 по плана на гр. С.”; 2. Заповед № 502/01.04.2020г., с която е назначила комисия за извършване на подбор на кандидатите и участниците, разглеждане и оценка на офертите и провеждане на преговори и диалог; 3. Протокол от 24.04.2020г., с който е утвърдила работата на назначената от нея комисия; 4. Решение № 4/24.04.2020г., с което е определен изпълнителят на посочената обществена поръчка.

Като е подписала Решение № 326 от 10.03.2020г., Заповед № 502/01.04.2020г., Протокол от 24.04.2020г. и Решение № 4/24.04.2020г., Лилия Етова, в качеството ѝ на ВрИД кмет на община С., е упражнила свои правомощия по служба, но при липсата на частен интерес.
Това е така, тъй като в хода на административното производство не се установи Лилия Етова да е имала договорни правоотношения в лично качество с дружеството, определено за изпълнител на обществената поръчка – „***“ ЕООД, което изключва наличието на свързаност между тях по смисъла на §1, т. 15, б. „б“ от ДР на ЗПКОНПИ. 
От друга страна се установи, че не е налице свързаност по смисъла на  §1, т. 15, б. „а“ от ДР на ЗПКОНПИ между Етова и управителя на горепосоченото дружество В. Б., както и между Етова и Г. С., управител и едноличен собственик на капитала на „***“ ЕООД – дружеството, което е едноличен собственик на капитала на „***“ ЕООД.
            Отделно от това се установи, че проведената обществена поръчка не е завършила със сключване на договор за извършване на строително-монтажни работи между Община С. и „***“ ЕООД и такива не са възлагани. 
            Вследствие на изложеното и предвид обстоятелството, че при упражняване на правомощията си, Лилия Етова не е поставяла в привилегировано положение себе си или свързани с нея лица и не е настъпвала реална възможност за реализиране на конкретна облага, се стига до извода, че липсва частен интерес за нея, който може да повлияе върху безпристрастното и обективно изпълнение на правомощията или задълженията ѝ по служба.
От изложеното следва, че са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на релевантен частен интерес, който би могъл да повлияе върху безпристрастното и обективно изпълнение на правомощията  по служба.
Липсата на частен интерес на лицата, заемащи висша публична длъжност или на свързани с тях лица при упражняването на правомощията или задълженията им по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ.

Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
РЕШИ:
  НЕ УСТАНОВЯВА конфликт на интереси по отношение на Лилия Етова с ЕГН ***, в качеството ѝ на ВрИД кмет на община С. в периода от м. 03.2020г. до м. 09.2020г. и лице, заемало висша публична длъжност, по смисъла на чл.6, ал.1, т.32 от ЗПКОНПИ, във връзка с подписване на  Решение № 326 от 10.03.2020г., Заповед № 502/01.04.2020г., Протокол от 24.04.2020г. и Решение № 4/24.04.2020г., поради липса на частен интерес.
Препис от решението да се изпрати на Окръжна прокуратура – П., с оглед преценка за реализиране на правомощията по чл.76, ал.2 от ЗПКОНПИ.

Препис от Решението да се изпрати на Лилия Етова –  ВрИД кмет на община С. в периода от м. 03.2020г. до м. 09.2020г., на основание чл.75, т.1 от ЗПКОНПИ.

 


            КОМИСИЯ:

	ПРЕДСЕДАТЕЛ:…………….…………/п/…………... /СОТИР ЦАЦАРОВ/

	ЗАМЕСТНИК – ПРЕДСЕДАТЕЛ:…….…/п/………. /АНТОН СЛАВЧЕВ/ 

	ЧЛЕН:………………………/п/………………... /АНТОАНЕТА ЦОНКОВА/

	ЧЛЕН:…………………..…/п/.……………………....... /ПЛАМЕН ЙОЦОВ/

	ЧЛЕН:…………………………/п/…………………… /СИЛВИЯ КЪДРЕВА/

